  Виталий Пронин Кузебай Гердлэн дышетонэз радъян сярысь рукописез.Школа - ад ӧвӧл Дышетон валамон но матын мед луоз Кемалась ӧвӧл «Удмурт Кенеше» Николай Кузнецов писатель пыраз но ивортӥз, элькун архивысь Кузебай Гердлэсь Народной образованиея отделлэн Вотской подотделаз вазиськонзэ адӟиз шуыса. Осконтэм кадь - киям возисько аслэсьтыз Кузебай Гердлэсь гожтэтсэ! Туж чебер почеркен, чылкыт, вольыт ӟуч кылын гожъямын. Документлы туэ 100 ар тырмоз, нош со татчыозь одӥг книгае но, одӥг пособие но пыремын ӧвӧл! Архивын сое учкылӥсьёс ӧй вал, дыр, соин бумага ӟеч возиськемын, вань кылъёсыз рос-прос адӟисько.Гожтэтэз кузь ик пӧрмем - 12 бам! Кутсконаз валэктэмын мугез: крестьянъёслэн 5-тӥ ӧтчамазы нимысьтыз Вотской отдел кылдытыны ӧз лэзе, со Гердэз туж ӝожомытӥз. Народной образованиея отделлэн Вотской подотделаз со вазиське, вотской народной образованиея инструкторе юнматыны курыса.Герд валэктэ: вотякъёс «кырсьын, пеймытын уло. Калыкез сыӵе югдурысь югыт сюресэ поттоно, огъя культура борды кысконо, но аспӧртэмлыкъёссэ утёно. Уж пӧрмоз, вотякъёс пӧлы вылӥ ӟечлыкен дошкольной, школьной но внешкольной воспитаниез пыртыса гинэ». Автор валэктэ, та вакытэ анай-атайёслэн пиналъёссэс визьноданлы дырзы чик уг тырмы шуыса, соин нылпиос асьсэ понна будо. «Анай юртъер котырын берга, атай нянь поттыны тырше… Кытысь таӵе дыръя визьмо шудонъёс, кырӟанъёс луозы, тужгес но юон дыръёс ке луо?»Бӧрысь Герд вера, вотяк нылпиослы школа но трос выльзэ уг сёты шуыса: «Нылпилы со мурт но валантэм потэ. Соин пинал отысь, адысь кадь, пегӟе но выльысь ас понназ улэ, будэ. Нош кин школа борддоръёс сьӧрын соин кивалтоз, куке вотякъёс пӧлын ӧвӧл одӥг но культурной огазеяськон, […] вотской кылын одӥг но книга, кудзэ лыдӟыса, нылпи но, бадӟым мурт но малпаськонэ усьысал […] Кыле одӥгез гинэ - юыны, картаен шудыны».Вотякъёслэн дошкольной воспитанизы, Герд малпамъя, радъяськыны кулэ тазьы:Удмуртъёслэсь сямъёссэс но аспӧртэмлыкъёссэс ӟеч тодӥсь специалистъёслы интыын тодматсконо, кызьы семьяын но калыкын нылпиосты будэтон радъямын. Николай Кузнецов писатель пыраз но ивортӥз, элькун архивысь Кузебай Гердлэсь Народной образованиея отделлэн Вотской подотделаз вазиськонзэ адӟиз шуыса.Анай-атайёс пӧлын валэктӥсь курсъёс радъяно, вотской кылын брошюраос, книгаос, журналъёс, листовкаос поттоно; школалэсь азьло визьноданъя огазеяськонъёс, кружокъёс кылдытоно; образцовой нылпи садъёс, площадкаос, клубъёс, яслиос усьтоно. Кивалтӥсьёсты дасян понна курсъёс но совещаниос радъялляно.Герд гожтэ: «Нырысь ик кулэ карыны, дышетскон вотяк нылпиослы матын но валамон мед луоз шуыса, со понна дышетоно вотской кылын вотской книгаосъя. Вотякъёс аспӧртэмлыкоесь, дышетонэз радъяку, со аспӧртэмлыкъёссэс одно ик лыдэ басьтоно, а то школалэсь соос палэнтӥськозы. Вотской кылэз дышетон курсэ пыртоно анай кылынызы произведениосты: вотской выжыкылъёсты, чебер легендаосты, аспӧртэм мӧзмыт (своеобразно печальные) кырӟанъёсты но туала вотской литератураез. Родиноведение, география но история урокъёсын вотякъёслэн улэм-вылэмзылэсь аспӧртэмлыкъёссэ, азьвыл ортчем сюрессэс мадёно. Татчыозь вотякъёс ӧз но тодэ, кӧня кузя соос дунне вылын но кыӵе музъемъёсын уло. Кызьы уд тодматы нылпиосыз Глазов, Сарапул, Осинской, Мамадыш, Самара удмуртъёслэн улэм-вылэменызы? Кылсярысь, Осинской уездысь вотякъёслэн дӥськутъёссы бигер но башкир дӥськутъёслы укшало, Глазов уездын костюмъёссы ӟучлэнлы кельшо, соос асьсэды вотяк шуыны но возьдасько, со палъёсыз вотякъёслэн «кӧкызы» ниманы луэ ке но. Малмыж (лымшор ёрос) но мукет ёросъёсын возиськизы вотской калык дӥськутъёс». Кузебай Гердлэн тросэз учконъёсыз но ӵектонъёсыз, 100 ар ортчемын ни ке но, али но вужмемын ӧвӧл шуыса.Бӧрысь Герд валэктэ, кыӵе ужен выроз вотской школьной инструктор. Со, пе, вотской школалы программаос но дышетон амалъёс понна сюлмаськыны кулэ, уго «вотской школалэн программаез ӟуч школалэн программаезлэсь зол висъяське».Нимысьтыз куронъёссэ Герд гожтэ внешкольной дышетон удысысь инструкторлы но. Отын туж трос ужез, валэктэ автор. Герд гожтэмъя, инструктор нырысь ик радъян уж борды басьтӥськыны кулэ - радъяны вотской комитетъёс, малы ке шуоно, калыкез огазеятэк, уж уз пӧрмы, шуэ. Сыӵе ячейкаосты кылдытэм бере отчы пӧртэм литература висъяны кулэ, собере, оло, соослэсь кылдозы культурной кружокъёс но огазеяськонъёс, но со инструкторлэн чакламез улсын ортчыны кулэ. «Уксё солы жаляно ӧвӧл, вотской гуртэз вотской кылын книгаосын тырмытоно. Но татын вань одӥг могӟет - вотякъёс грамотаез уг тодо. Сое палэнтон вылысь ӝыт классъёс, воскресной школаос усьтоно но отчы интеллигенциез кысконо…»Та гожтэтэз лыдӟыса, малпанэ вуоно, Кузебай Гердлэн тросэз учконъёсыз но ӵектонъёсыз, 100 ар ортчемын ни ке но, али но вужмемын ӧвӧл шуыса. Солэсь тыршемзэ, азьланез понна сюлмаськемзэ калыкмы котьку тодаз возьыны кулэ.Елена Рябина   